

Til: Utenriksminister Børge Brende Oslo, 10. juni 2015  
Klima- og miljøvernminister Tine Sundtoft

**Regnskogfondets innspill til statsbudsjettet 2016**

Regnskogfondet er glade for at regjeringen har lagt stor vekt på menneskerettigheter, miljøbistand og regnskogsbevaring i sitt arbeid. Regnskogfondet kommer her med våre innspill til hvordan dette kan videreføres og konkretiseres i statsbudsjettet for 2016. Kontakt oss gjerne om dere har spørsmål.

**Innspill til Utenriksdepartementet:**

1. **Forslag til konkretisering av målet om at Norge skal bli verdensledende på miljøbistand**

Regnskogfondet er glade for at regjeringen i statsbudsjettet for 2015 slår fast at «*Regjeringen har et mål om at Norge skal bli et ledende land innen miljørettet utviklingssamarbeid»*.

Bærekraftig forvaltning av naturressursene er avgjørende for å oppnå fattigdomsbekjempelse. De fattigste befolkningsgruppene er avhengig av jord, skog, vann og biologisk mangfold for å overleve, og de rammes hardest når naturressursene forringes eller ødelegges. I tråd med dette er erkjennelsen av at miljø og fattiges livsvilkår henger nøye sammen også reflektert i de nye, globale bærekraftsmålene som vedtas i september, og som vil forplikte Norge de neste 15 årene. Oppfølgingen av de internasjonale målene, og regjeringens egen ambisjon om å bli verdensledende på miljøbistand krever på den ene siden en styrking av miljø- og ressursforvaltningshensyn i eksisterende bistand, og på den andre siden at det settes av økte midler til nye miljøtiltak i utviklingsbudsjettet. Regnskogfondet har følgende forslag til hvordan dette bør reflekteres i budsjettet for 2016:

* Bistand til internasjonale miljøprosesser og bærekraftig utvikling (post 166.72) må økes for å nå målene om «*å bidra til økt kunnskap og kompetanse om naturressursforvaltning og økosystemer i utviklingsland»*, og å «*bidra til en bærekraftig og kunnskapsbasert forvaltning av naturressurser som også ivaretar lokal tilknytning og kunnskap»*.
* Sørge for at betydningen av en bærekraftig forvaltning av naturressurser som skog, jord og vann er vektlagt i alle utviklingsplaner Norge støtter gjennom bistand.
* Sette av midler til å støtte land som ønsker å integrere miljø- og ressursforvaltningsperspektiver sterkere i utarbeidelse og implementering av strategier for fattigdomsbekjempelse.
* Øke bistanden til utviklingsland som vil gjennomføre tiltak for å oppfylle innsatsen for bevaring av biologisk mangfold, i tråd med Aichi-målene under CBD.
* Øke bistanden til frivillige organisasjoners arbeid med miljø, naturressurser og rettigheter.
* Handlingsplanen for miljørettet utviklingssamarbeid (2006-2015) inneholder mange viktige elementer, men de er i varierende grad fulgt opp. Regjeringen bør snarest utarbeide et nytt styringsdokument for miljøinnsatsen i norsk utviklingsarbeid. De fire eksisterende prioriteringene i den eksisterende handlingsplanen bør være sentrale i en ny satsning på dette feltet (1. Bærekraftig forvaltning av biologisk mangfold og naturressurser, 2. Forvaltning av vannressurser, vann og sanitær, 3. Klimaendringer og tilgang til ren energi, 4. Miljøgifter).
* Norsk støtte til næringsutvikling i sør må knyttes tett opp mot de overordnede utviklingspolitiske målsetningene og arbeidet for miljø, og det må stilles krav om at de ikke øker presset på sårbare naturressurser.

1. **Innsatsen for urfolks rettigheter må styrkes**

Det er svært positivt at regjeringen setter fokus på menneskerettigheter i utviklingspolitikken, at urfolk løftes fram som en særlig sårbar gruppe, og at menneskerettighetenes sentrale betydning for klima- og miljøpolitikken anerkjennes.

I klima- og skogsatsingen har Norge jobbet for å styrke de kollektive rettighetene til urfolk. Det er viktig at Norge gjør dette også innenfor øvrige deler av utviklingspolitikken. Regjeringen har varslet at den vil jobbe for at nasjonale myndigheter fremmer og respekterer privat eiendomsrett, og det er helt avgjørende for redusert fattigdom blant urfolk og andre tradisjonelle lokalsamfunn i utviklingsland at kollektive rettigheter anerkjennes. For å styrke norsk innsats for urfolks rettigheter i utviklingspolitikken bør regjeringen øke bevilgningen til menneskerettighetsarbeid over utviklingsbudsjettet, inkludert:

* Øke bevilgningen til post 163.72 Menneskerettigheter, med særlig vekt på arbeidet for å styrke urfolks rettigheter.
* Styrke arbeidet for alle menneskerettigheter, inkludert urfolks kollektive rettigheter til land og naturressurser.
* Øremerke midler til å beskytte menneskerettighetsforkjempere som opplever forfølgelse på bakgrunn av sin kamp for klima – og naturressurser (post 163.72).
* Legge ILO-konvensjon 169 om urfolk og stammefolk og FNs urfolkserklæring til grunn for norsk støtte til næringsutvikling og gjøre disse retningsgivende for norske næringslivsoperasjoner i utlandet. Norge bør stille krav til at næringslivet beskytter urfolks rettigheter i henhold til FNs veiledende prinsipper om næringsliv og menneskerettigheter (UNGP) og OECDs retningslinjer for multinasjonale selskaper.
* Utvikle nye retningslinjer og en konkret handlingsplan for norsk innsats for urfolk i utviklingspolitikken. I den nye veilederen for Norges internasjonale innsats for urfolks rettigheter signaliseres det at Utenriksdepartementet i etterkant av FNs høynivåmøte om urfolks rettigheter vil vurdere behovet for oppdaterte retningslinjer eller en egen handlingsplan for området.

(Se også punkt 3, nedenfor, om rettighetsorientert arbeid i Latin-Amerika.)

1. **Forslag til styrking og videreføring av innsatsen for menneskerettighets- og miljøarbeid i Latin-Amerika**

I statsbudsjettet for 2015 vektlegges det at bistanden til Latin-Amerika skal prioritere å støtte opp arbeid for mer rettferdig fordeling, menneskerettighetsarbeid og miljøvennlig forvaltning av naturressurser. Menneskerettigheter og miljø er under et økende press i en rekke land i Latin-Amerika, ikke minst knyttet til ressursutvinning og landrettigheter. I følge en rapport fra Global Witness var over en tredjedel av aktivistene som ofret livet i 2014 urfolk, og 75% av drapene skjedde i Sentral- og Sør-Amerika.

Norge gir i dag viktig støtte til sivilsamfunnsorganisasjoner i Latin-Amerika som arbeider med menneskerettigheter og miljø. Regnskogfondet er en av organisasjonene som har mottatt støtte direkte fra UD, med 25-30 mill. kroner årlig til vårt arbeid i Amazonas. UD har varslet at de ikke ønsker å ha den administrative oppfølgingen av dette etter utløpet av inneværende programperiode, fra og med 2016. Samtidig har vi forstått at norske myndigheter er svært godt fornøyd med arbeidet som er gjort og resultatene som er oppnådd. For at dette arbeidet skal kunne videreføres, er det avgjørende at det settes av midler til dette i budsjettet og at Norad får beskjed om å overta forvaltningen av Amazonas-programmet.

* Opprettholde bevilgningen til menneskerettighets- og miljøarbeid i Latin-Amerika, som til nå har vært finansiert over regionbevilgningen for Latin-Amerika.
* Sette av 15-25 mill. kroner til videreføring av Regnskogfondets Amazonasprogram, som fram til nå har fått direktestøtte fra UD, og be Norad om å overta forvaltningen av dette.

1. **Prioritere frivillige organisasjoner som kanal for langsiktig utviklingsbistand.**

Det er positivt at regjeringen i 2015 økte den langsiktige bistand gjennom frivillige organisasjoner (post 160.70).  Denne økningen må videreføres i 2016, slik at langsiktig NGO-bistand minst opprettholder sin andel av samlet norsk bistand. Bistand gjennom frivillige organisasjoner er trolig den sektoren i norsk bistand som er gjenstand for mest omfattende evaluering, og der det er lettest å følge pengene helt til mottaker ettersom organisasjonene samarbeider tett med lokale aktører på bakken i mottakerlandene. På grunn av frivillige organisasjoners spisskompetanse og nære samarbeid med lokale partnere er de også godt egnet til å nå spesielt sårbare og marginaliserte grupper.

* Langsiktig bistand gjennom frivillige organisasjoner (post 160.70) må økes i takt med den generelle økningen i bistanden.

**Innspill til Klima- og miljødepartementet:**

1. **Norges klima- og skogsatsning må ha et gjennomgripende fokus på landrettigheter til urfolk og andre skogfolk**

Regnskogfondet er veldig fornøyd med at Stortinget har vedtatt at klima- og skogsatsingen skal videreføres til 2020 på minst samme nivå, altså 3 milliarder kroner i året, og at Statsminister Erna Solberg og andre representanter fra regjeringen har signalisert at Norge vil trappe opp satsingen dersom flere land gjør det samme. Etter tiår med erfaring og forskning vet vi at regnskogen blir bedre beskyttet der urfolk og lokale skogsfolk får rettighetene til skogen. Det er behov for et gjennomgripende fokus på kollektive landrettigheter for urfolk og andre skogfolk i klima- og skogsatsingen, og det slår merknadene for statsbudsjettet for 2015 tydelig fast. Dette arbeidet må ha høy prioritet, både i de bilaterale avtalene med blant annet Indonesia og Peru, og i de multilaterale initiativene Norge gir penger til, spesielt Verdensbankens karbonfond, som Norge er største bidragsyter til.

* Videreføre Klima- og skogsatsingen på minst 3 milliarder kroner i 2016, i tråd med Stortingets vedtak.

1. **Sikre samstemt politikk for bevaring av tropisk skog**

Norge har markert seg som et internasjonalt foregangsland når det gjelder støtte til bevaringstiltak for tropisk skog, med sikte på reduserte klimagassutslipp, bevaring av biologisk mangfold og å bidra til utvikling. Derimot har vi relativt dårlig oversikt over i hvilken rolle norske investeringer (inkludert SPU), næringslivsengasjement og handel spiller i dette, inkludert i hvilken grad det bidrar til det motsatte: å øke presset på verdens regnskoger. Internasjonalt vet vi at noen av de sterkeste drivkreftene bak regnskogsødeleggelser er utnyttelse av regnskogsområder til industrielt jordbruk og plantasjevirksomhet, utvinningsindustri og ulovlig hogst. Som ledd i Norges engasjement for verdens tropiske regnskoger bør vi sikre at ikke norsk engasjement og forbruk bidrar til dette kommersielle presset på verdens gjenværende regnskogshabitater.

* Gjennomføre en kartlegging av Norges fotavtrykk på regnskogen og andre sårbare økosystemer utenfor landegrensene (jamfør anbefalingene i NOU’en Naturens goder om økosystemtjenester (2013: 10)).

Vennlig hilsen  
Regnskogfondet



Lars Løvold   
Daglig leder Regnskogfondet